ประติมากรรมพระโพธิสัตว์กวนอิมบนยอดเขาผีหลู (หลัง) และองค์จำลองในวัดมี่ยิ่น (หน้า)
**พระโพธิสัตว์กวนอิมพันมือแห่งกุยชาน**, **พระใหญ่กุยชาน** หรือ **รูปปั้นเจ้าแม่กวนอิมพันมือพันตาแห่งเขากุย** (จีนตัวย่อ: 沩山千手千眼观音圣像 หรือ 沩山大佛; จีนตัวเต็ม: 溈山千手千眼觀音聖像 หรือ 溈山大佛; พินอิน: *Guīshān qiānshǒu qiānyǎn Guānyīn shèngxiàng หรือ Guīshān dàfó*) เป็นประติมากรรมแบบจีนรูปพระโพธิสัตว์กวนอิม ตั้งอยู่ใกล้วัดมี่ยิ่น (密印寺) บริเวณยอดเขาผีหลู (毗庐峰) บนไหล่เขาของเขากุย (沩山 มักเรียก ต้ากุยชาน หรือเขากุยใหญ่; 大沩山) ตั้งอยู่ในเมืองฉางชา มณฑลหูหนาน ประเทศจีน

เป็นส่วนหนึ่งของศาลบรรพบุรุษของนิกายเซนสำนักกุยหย่าง (沩仰宗) ที่มีประวัติยาวนานถึง 1,200 ปี ประติมากรรมพระโพธิสัตว์กวนอิมพันมือนี้สูง 99.19 เมตร ซึ่งจัดเป็นรูปปั้นที่สูงเป็นอันดับ 4 ในสาธารณรัฐประชาชนจีน และสูงเป็นอันดับ 8 ของโลก

โครงสร้าง
---------

พระโพธิสัตว์กวนอิมพันมือแห่งกุยชานเป็นรูปปั้นพระอวโลกิเตศวรที่มีพันแขนและพันตาใหญ่ที่สุดในโลก มีความสูง 99.19 เมตร (325.4 ฟุต) สร้างเป็นอนุสรณ์ของวันอุปสมบทของพระโพธิสัตว์อวโลกิเตศวรในวันที่ 19 กันยายน องค์ประติมากรรมมีน้ำหนักมากกว่า 600 ตัน เชื่อมประกอบจากชิ้นส่วนที่เป็นด้วยสัมฤทธิ์และสัมฤทธิ์ชุบทอง 1,440 ชิ้น ระหว่างคิ้วของประติมากรรมเป็นทับทิมเจียรไนที่ออสเตรเลียและมีเส้นผ่านศูนย์กลาง 25 เซนติเมตร

ประติมากรรมทั้งองค์มีทั้งหมด 11 เศียร ซ้ายขวาข้างละ 18 มือ กลางองค์ 4 มือ รวม 40 มือ บนฝ่ามือแต่ละมือมีตาหนึ่งดวง ตาแต่ละดวงมี 25 สัญญะแทนพันตา เรียกว่า "พระอวโลกิเตศวรมีพันตา"

อาคารสามชั้นด้านล่าง (ฐาน) รูปปั้นคือ พระสุเมรุ (须弥座; xūmízuò) ซึ่งมีพื้นที่ก่อสร้างทั้งหมด 3,999 ตารางเมตร บนเนินดินสูง 21.9 เมตร (72 ฟุต) ซึ่งเป็นสัญลักษณ์ของวันเกิดของพระโพธิสัตว์กวนอิม

ประวัติ
-------

เทศบาลประชาชนเทศมณฑลหนิงเซียง (宁乡市人民政府) ใช้งบประมาณ 260 ล้านหยวนในการสร้างรูปปั้นและได้รับการสนับสนุนจากนักธุรกิจท้องถิ่นและกลุ่มชาวพุทธ แล้วเสร็จสมบูรณ์ในเดือนมิถุนายน 2552 เปิดให้สาธารณชนเข้าชมอย่างเป็นทางการในเดือนกรกฎาคม พ.ศ. 2558

### วัดมี่ยิ่น

เป็นวัดที่สร้างตั้งแต่สมัยถัง ในปีที่สองของรัชสมัยหยวนเหอ (元和) ของจักรพรรดิถังเสี้ยนจงแห่งราชวงศ์ถัง (ค.ศ. 807) พระเถระนิกายเซน หลิง โย่ว (灵祐禅师) มาที่เขากุยเพื่อสร้างกระท่อมเพื่อเป็นสำนักชีและสร้างวัดยิงฉาน (应禅寺) และก่อตั้งสำนักศึกษา "กุยหย่าง" (沩仰宗) ต่อมาวัดนี้เปลี่ยนชื่อเป็นวัดสามเจดีย์ (三塔寺; ซานถ่าซื่อ) และสุดท้ายในปี 849 จักรพรรดิถังเสฺวียนจงเปลี่ยนชื่อวัดเป็น วัดมี่ยิ่น

ดูเพิ่ม
-------

* พระโพธิสัตว์กวนอิมแห่งเขาซีเฉียว มณฑลกวางตุ้ง ประเทศจีน
* พระโพธิสัตว์กวนอิมบนทะเลแห่งหนานซาน มณฑลไหหลำ ประเทศจีน
* พระโพธิสัตว์กวนอิมแห่งเขาผู่ถัว มณฑลเจ้อเจียง ประเทศจีน

อ้างอิง
-------


วิกิมีเดียคอมมอนส์มีสื่อที่เกี่ยวข้องกับ **พระโพธิสัตว์กวนอิมพันมือแห่งกุยชาน**

1. 1 2  沩山大佛 Baidu百科 สืบค้นเมื่อ 2 กุมภาพันธ์ 2565.
2. ↑  "Buddha Statues in China: The Tallest or Largest Famous Buddha Statues". *www.topchinatravel.com*.
3. ↑  "List of Top 20 Tallest Statues in the World - Location, Height". *www.travelogyindia.com*.
4. ↑  "Top 10 Tallest Statues In The World 2022". คลังข้อมูลเก่าเก็บจากแหล่งเดิมเมื่อ 2022-02-02. สืบค้นเมื่อ 2022-02-02.
5. ↑  Yao Lan (30 December 2016). "Buddha sculpture rises almost 100m (1/5)". *ecns*. สืบค้นเมื่อ 4 October 2019.
6. 1 2  "即将建成的99米的沩山千手千眼观音圣像\_沩山旅游新闻\_沩山旅游\_宁乡沩山". 沩山乡政府. เก็บจากแหล่งเดิมเมื่อ 2009-11-06. สืบค้นเมื่อ 2011-02-07.
7. 1 2  "China's New Buddha-building Campaign". ChinaWhisper.com. June 13, 2012. คลังข้อมูลเก่าเก็บจากแหล่งเดิมเมื่อ 2019-12-24. สืบค้นเมื่อ February 19, 2016.
8. ↑  "China's New Buddha-building Campaign". ChinaWhisper.com. 2012-06-13. เก็บจากแหล่งเดิมเมื่อ 2019-12-24. สืบค้นเมื่อ 2016-02-19.